โครงการหลวง โชว์นวัตกรรม ฟิล์มปิดหน้าถาดจากเม็ดพลาสติกชีวภาพ ช่วยยืดอายุสินค้าผักสลัดให้คงสภาพสดใหม่
นายณรงค์ ศิริเลิศวรกุล ผู้อำนวยการสำนักงานพัฒนาวิทยาศาสตร์และเทคโนโลยีแห่งชาติ (สวทช.) กล่าวภายหลังพิธีเปิดตัวนวัตกรรม "ฟิล์มปิดหน้าถาดจากเม็ดพลาสติกชีวภาพที่ย่อยสลายได้ทางชีวภาพ" ที่สามารถย่อยสลายได้ทางชีวภาพนำไปบรรจุผักสลัดพร้อมรับประทาน โดยมีจุดเด่นเป็นฟิล์มบางใส แข็งแรง มีสมบัติต้านทานการเกิดฝ้าการติดผลึกเหนี่ยวแน่นที่สามารถช่วยยืดอายุสินค้าผักสลัดให้คงสภาพสดใหม่ในชั้นวางจำหน่ายจากเดิม 3 วัน เป็น 5 วัน สามารถตอบโจทย์ของมูลนิธิโครงการหลวงในเรื่องของการใช้บรรจุภัณฑ์ที่เป็นมิตรต่อสิ่งแวดล้อมที่สามารถย่อยสลายได้ทั้งระบบ นอกจากจะเป็นการต่อยอดการวิจัยและพัฒนาบรรจุภัณฑ์ใหม่ ที่เป็นมิตรกับสิ่งแวดล้อมแล้ว ยังสอดคล้องกับยุทธศาสตร์การดำเนินงานของมูลนิธิโครงการหลวง เพื่อการพัฒนาผลผลิตและผลิตภัณฑ์คุณภาพสร้างความพึงพอใจแก่ผู้บริโภคและยังสนับสนุนนโยบายของประเทศอีกด้วย สำหรับภายในงานมีร้านค้าของโครงการหลวง ที่สามารถใช้งานนวัตกรรมต้นแบบดังกล่าวในการบรรจุผักสลัดพร้อมรับประทานได้จริง ประกอบกับผลิตภัณฑ์ภายในงานมีการคัดสรรวัตถุดิบจากโครงการให้ประชาชนเข้ามาเลือกซื้อผลิตภัณฑ์คุณภาพระดับพรีเมี่ยม สินค้าผลผลิตทางการเกษตรที่ปลูกโดยชาวเขาบนพื้นที่สูงและพร้อมสำหรับการวางจำหน่ายในร้านค้าของมูลนิธิโครงการหลวงทั้ง 18 สาขาทั่วประเทศ สำหรับงานดังกล่าวจัดขึ้นระหว่างวันที่ 4 - 14 สิงหาคม  2565 ณ ศูนย์การค้าเซ็นทรัลเวิลด์